AWC จับมือเครือ IHG ลุยรีสอร์ทหรู “คิมป์ตันหัวหิน” เปิดตัวปี 67
AWC ลงนามข้อตกลงกับเครือ IHG พัฒนา “คิมป์ตัน หัวหิน รีสอร์ท” ตอบโจทย์ไลฟ์สไตล์นักท่องเที่ยว รองรับการเติบโตของธุรกิจการท่องเที่ยว เตรียมเปิดให้บริการปี 67
AWC ลงนามข้อตกลงกับเครือ IHG พัฒนา “คิมป์ตัน หัวหิน รีสอร์ท” ตอบโจทย์ไลฟ์สไตล์นักท่องเที่ยว รองรับการเติบโตของธุรกิจการท่องเที่ยว เตรียมเปิดให้บริการปี 67
21 พ.ค. 2565

นางวัลลภา ไตรโสรัส ประธานเจ้าหน้าที่บริหารและกรรมการผู้จัดการใหญ่ บริษัท แอสเสท เวิรด์ คอร์ป จำกัด (มหาชน) หรือ AWC เปิดเผยว่า บริษัทฯ เชื่อมั่นว่าอุตสาหกรรมการท่องเที่ยวของไทยมีความแข็งแกร่งและจะเติบโตได้ดีต่อเนื่องในระยะยาว บริษัทฯจึงเดินหน้าเสริมศักยภาพการท่องเที่ยวของประเทศไทย เพื่อให้เป็นหนึ่งในจุดหมายปลายทางการท่องเที่ยวระดับโลก ด้วยการร่วมมือกับเครืออินเตอร์คอนติเนนตัล โฮเต็ลส์ กรุ๊ป หรือ IHG จะเพิ่มความหลากหลายให้กับพอร์ตโฟลิโอด้านธุรกิจโรงแรมและการบริการ พร้อมด้วยคุณภาพและมาตรฐานการบริการระดับโลก เพื่อตอบสนองไลฟ์สไตล์ลูกค้าในรูปแบบใหม่ที่พิเศษพร้อมตอบรับการเปิดประเทศอีกครั้ง
ทั้งนี้ “คิมป์ตัน” ถือเป็นแบรนด์ที่มีความน่าสนใจของ IHG ทั้งในแง่ของการออกแบบที่มีสไตล์เป็นเอกลักษณ์ รวมถึงห้องอาหารและบาร์ที่มีชื่อเสียงระดับโลก ดังนั้นจึงมีความเหมาะสมกับเมืองท่องเที่ยวอย่างหัวหินเป็นอย่างมาก อีกทั้งเป็นโอกาสดีในการช่วยยกระดับความเป็นจุดหมายปลายทางยอดนิยมด้านไลฟ์สไตล์ให้กับหัวหินมากขึ้นอีกด้วย การผสานพลังกับพันธมิตรระดับโลกอย่างกลุ่มโรงแรมและรีสอร์ทเครืออินเตอร์คอนติเนนตัล (IHG) จะช่วยยกระดับมาตรฐานของอุตสาหกรรมการท่องเที่ยวของประเทศไทยให้เติบโตได้อย่างต่อเนื่อง เพื่อมอบประสบการณ์ใหม่ที่น่าประทับใจและมีเอกลักษณ์ให้นักท่องเที่ยวทั้งจากในและต่างประเทศ
คิมป์ตัน หัวหิน รีสอร์ท เป็นโรงแรมคิมป์ตันแห่งที่สี่ในประเทศไทย ซึ่งมีห้องพักกว่า 124 ห้อง และเตรียมเปิดให้บริการโรงแรมในปี 2567 โดยโรงแรมตั้งอยู่บริเวณริมชายหาดที่สวยงาม ซึ่งแขกผู้เข้าพักสามารถเลือกใช้บริการห้องอาหารและบาร์ทั้งสี่แห่งของทางโรงแรมได้อย่างเต็มอิ่ม อีกทั้งยังมีสระว่ายน้ำ ฟิตเนส สปา และพื้นที่สำหรับจัดการประชุมหรือกิจกรรมต่างๆ แนวไลฟ์สไตล์ เหมาะสำหรับการพักผ่อนแบบครอบครัวและยังสามารถนำสัตว์เลี้ยงมาเข้าพักได้
อีกทั้งการนำเสนออาหารและเครื่องดื่มที่ผสมผสานวัฒนธรรมท้องถิ่นอย่างลงตัว ซึ่งจะช่วยสร้างประสบการณ์อันน่าประทับใจให้แก่นักท่องเที่ยวชาวไทยและชาวต่างชาติได้เป็นอย่างดี โดยแบรนด์คิมป์ตัน เป็นหนึ่งในพอร์ตโฟลิโอ Luxury &amp; Lifestyle ของ IHG ที่ได้รับความนิยมและเติบโตอย่างรวดเร็วภายหลังจากการเปิดตัวครั้งแรกในกรุงเทพฯ เมื่อปี 2563 ที่ผ่านมา ด้วยมาตรฐานการบริการที่ดี การออกแบบที่โดดเด่น และห้องอาหารที่มีชื่อเสียง
นอกจากนี้ การลงนามสัญญาข้อตกลงในครั้งนี้ ยังเป็นส่วนหนึ่งของการร่วมมือทางกลยุทธ์มีมาอย่างยาวนานระหว่าง IHG และ AWC จากความตั้งใจในการร่วมมือกันพัฒนาพอร์ตโฟลิโอของโรงแรมในประเทศไทยด้วยเป้าหมายสร้างห้องพักกว่า 1,200 ห้อง ซึ่งรวมห้องพักจำนวน 302 ห้องของอินเตอร์คอนติเนนตัล เชียงใหม่ แม่ปิง  ที่เตรียมเปิดให้บริการในปีนี้ เป็นส่วนสำคัญของความร่วมมือในครั้งนี้อีกด้วย
โดยการประกาศการลงนามในครั้งนี้ เกิดขึ้นต่อเนื่องจากการประกาศลงนามสัญญาสามฉบับเมื่อปีที่ผ่านมา ซึ่งประกอบด้วย โรงแรมสองแห่งใจกลางกรุงเทพฯ ย่านไชน่าทาวน์ ได้แก่โรงแรมอินเตอร์คอนติเนนตัล และ เดอะ วีนแยทท์ คอลเล็คชั่น ไชน่าทาวน์ รวมถึง เดอะ วีนแยทท์ อควอทีค พัทยา โรงแรมแห่งใหม่ที่ตั้งอยู่ในพัทยา ซึ่งเป็นส่วนหนึ่งของแบรนด์ เดอะ วีนแยทท์ คอลเล็คชั่นภายใต้ IHG
ด้านนางเซเรนา ลิม รองประธานฝ่ายพัฒนาธุรกิจ ภูมิภาคเอเชียตะวันออกเฉียงใต้และเกาหลี IHG เปิดเผยว่า รู้สึกยินดีเป็นอย่างยิ่ง ที่ได้ร่วมมือกับทาง AWC ในการนำเอาวิสัยทัศน์ที่มีร่วมกัน สำหรับ คิมป์ตัน หัวหิน รีสอร์ท มาทำให้เกิดขึ้นจริง โดยการลงนามสัญญาในครั้งนี้ เป็นการลงนามสำหรับคิมป์ตันแห่งที่สี่ในประเทศไทย ต่อเนื่องจากคิมป์ตัน มาลัย กรุงเทพฯ คิมป์ตัน คีตาเล สมุย และ คิมป์ตัน เขาใหญ่ ซึ่งจะช่วยสร้างความแข็งแกร่งให้กับจุดยืนของแบรนด์ในประเทศไทยและทั่วโลก รวมไปถึงสร้างจุดยืนในการเป็นโรงแรมทางเลือกยอดนิยม
สำหรับนักเดินทางที่มองหาประสบการณ์การเข้าพักที่ไม่ซ้ำใคร โดยปัจจุบันมีโรงแรมในเครือ IHG ที่เปิดให้บริการแล้วในประเทศไทยกว่า 30 แห่ง และยังมีอีกกว่า 30 แห่งที่อยู่ระหว่างการพัฒนา ซึ่งIHG เองมีความภาคภูมิใจเป็นอย่างยิ่ง ที่จะได้สานต่อการทำงานร่วมกับ AWC ในการสร้างการเติบโตอย่างยั่งยืนไปพร้อมๆ กันในอีกหลายปีต่อไปข้างหน้า
อีกทั้งยังมองเห็นโอกาสอีกมากมายในประเทศไทย จากการกลับมาของการท่องเที่ยวอีกด้วย โดยจากสถิติล่าสุดของ IHG แสดงให้เห็นว่า หัวหิน เป็นหนึ่งใน 10 จุดหมายปลายทางยอดนิยมในประเทศไทย ที่ได้รับการค้นหามากที่สุดจากนักท่องเที่ยวชาวต่างชาติ โดยเราคาดหวังว่า คิมป์ตัน หัวหิน รีสอร์ท จะประสบความสำเร็จได้อย่างรวดเร็ว และมีความยินดีเป็นอย่างยิ่งที่จะได้ต้อนรับแขกผู้เข้าพัก ทั้งจากในประเทศ และต่างประเทศ ในปี 2567
ทั้งนี้ AWC เชื่อมั่นว่าการเดินหน้าสานต่อความร่วมมือที่มีมาอย่างยาวนานกับ IHG เพื่อร่วมกันสร้างสรรค์อนาคตที่ดีกว่าและยั่งยืนร่วมกัน ผ่านการลงนามสัญญาการพัฒนาโรงแรมลักซูรีระดับโลกอย่างคิมป์ตัน หัวหิน รีสอร์ทในครั้งนี้ เพื่อตอบโจทย์ไลฟ์สไตล์ของนักท่องเที่ยว พร้อมรองรับการเติบโตของธุรกิจการท่องเที่ยวภายใต้พันธกิจสร้างสรรค์อนาคตที่ดีกว่าให้กับอุตสาหกรรมการท่องเที่ยวไทยต่อไป